आबादी के बीच तेंदुओं का मोहल्ला, रोज मंदिर जाती है ‘आरती’, हमेशा साथ रहते हैं रोमियो-जूलियट
Jhalana Leopard Safari Park [Ground Report] - आज हमको आपको सैर करा रहे हैं दुनिया की सबसे अनोखी कॉलोनी की। ये कॉलोनी है राजस्थान के जयपुर के झालाना में। अनोखी इसलिए क्योंकि यहां इंसान नहीं लेपर्ड(तेंदुआ) रहते हैं। मात्र 20 किलोमीटर के दायरे में यहां 40 लेपर्ड हैं।
आज हम आपको सैर करा रहे हैं दुनिया की सबसे अनोखी कॉलोनी की। ये कॉलोनी है राजस्थान के जयपुर के झालाना में। अनोखी इसलिए क्योंकि यहां इंसान नहीं लेपर्ड(तेंदुआ) रहते हैं। मात्र 20 किलोमीटर के दायरे में यहां 40 लेपर्ड हैं।
वाइल्ड लाइफ एक्सपट्‌र्स तो यहां तक कहते हैं कि इस पर रिसर्च होनी चाहिए कि महज 20 किलोमीटर के दायरे में इतने लेपर्ड रहते कैसे हैं? क्योंकि देश या दुनिया में ऐसा दूसरा कोई उदाहरण नहीं है।
इस कॉलोनी का नाम है, झालाना-दी लैंड ऑफ लेपर्ड। अब आप सोच रहे होंगे कि जब यहां सीमेंट-कंक्रीट के कंस्ट्रक्शन के बजाय जंगल ही है तो इसे कॉलोनी क्यों कहते हैं? इसकी वजह ये है कि जिस तरह कॉलोनी में लोगों के रहने के लिए अलग-अलग मकान होते हैं, वैसे ही यहां भले ही मकान न हो, लेकिन हर लेपर्ड का एरिया तय है और वो उसी में रहता है।
सिर्फ कॉलोनी ही नहीं, यहां रहने वाले लेपर्ड के नाम भी बेहद खास हैं- यहां हर दिन मंदिर जाने वाली 'आरती' भी है तो कभी-कभी ही नजर आने वाली 'शर्मीली' भी। हमेशा साथ रहने वाले रोमियो-जूलियट हैं तो जंगलबुक वाले मोगली का दोस्त बघीरा भी।
पढ़िए दुनिया की सबसे अनोखी कॉलोनी से ग्राउंड रिपोर्ट…
जिसका जैसा काम, उसका वैसा ही नाम
फ्लोरा मछली : जो सबसे बड़ी मां है
फ्लोरा नाम की मादा लेपर्ड झालाना के जंगलों में सबसे बड़ी मां के रूप में जानी जाती है, क्योंकि इन्हीं जंगलों में वो चार पीढ़ियों को जन्म दे चुकी है। उसे झालाना की मछली भी कहा जाता है, क्योंकि रणथंभौर के बाघों में सबसे बड़ी मां का नाम मछली ही था।
मिसेज खान : खान इलाके की रानी
झालाना के जंगलों में किसी जमाने में एक खान भी थी, जहां से पत्थर निकाले जाते थे। अब वहां खनन कार्य पर रोक लगी हुई है। इस खान के इलाके में एक मादा लेपर्ड का राज है। ऐसे में उसका नाम रखा गया मिसेज खान।
बिगफुट : सबसे बड़े पंजे वाला
एक लेपर्ड है जिसके पंजे किसी भी अन्य लेपर्ड से बड़े हैं। कहा जाता है कि उसके पंजों से जमीन पर कुछ ऐसे निशान बनते हैं, मानों टाइगर का पंजा हो। ऐसे में उसका नाम रख दिया गया- बिगफुट।
आरती : राेज शाम जाती है मंदिर
झालाना में एक मंदिर है, जहां शाम को आरती होती है। एक मादा लेपर्ड है जो दिन भर में बमुश्किल ही किसी को दिखाई देती है, लेकिन जब भी मंदिर में आरती होती है, तो वो आस-पास दिखाई दे जाती है। ऐसे में उसका नाम रखा गया आरती।
राणा : राजाओं जैसा रूप रंग
अपने रूप रंग के कारण राणा सभी वन्यजीव प्रेमियों और फोटोग्राफर्स का पसंदीदा लेपर्ड है। रौबदार चेहरे की वजह से उसका नाम राणा रखा गया है।
नथवाली : जो कुदरती नथ पहनती है
एक लेपर्ड के नाक के ऊपर कुदरती रूप से एक रिंग (छल्ला) बना हुआ है। फोटो को जब जूम करके पहली बार उसे देखा गया तो लगा वो संभवत: कोई चोट या प्राकृतिक निशान है, जो नाक के ऊपर ठीक नथ जैसा लगता है। संयोग से यह लेपर्ड मादा है तो उसका नाम नथवाली रख दिया।
रोमियो और जूलियट : हमेशा साथ रहते हैं
एक लेपर्ड अलग-अलग मादा के साथ घूमता था तो उसका नाम राेमियो रख दिया। बाद में उसे बस एक ही मादा के साथ लगातार देखा गया तो यह माना गया कि रोमियो को उसकी जूलियट मिल गई और दोनों का नाम रोमियो और जूलियट हो गया।
बघीरा : जंगलबुक से आया कैरेक्टर
प्रसिद्ध टीवी सीरियल जंगलबुक में एक कैरेक्टर था बघीरा, जो मोगली का दोस्त था। बघीरा को हमेशा दूसरे लेपर्ड के साथ ही देखा जाता है। उसे दोस्त के रूप में एक अलग ही पहचान मिली। जंगलबुक के उसी कैरेक्टर के आधार पर इस लेपर्ड का नाम बघीरा रखा गया।
बहादुर : न इंसान से डर, न किसी जानवर से
एक लेपर्ड ऐसा है जो न जिप्सी की आवाज से डरता है ना किसी नीलगाय या हायना के आने से और न ही किसी मनुष्य से। इसी बेखौफ अंदाज के कारण उसे नाम मिला बहादुर।
चंदा और चांदनी : माथे पर चांद जैसा निशान बना पहचान
एक लेपर्ड है जिसके माथे पर चांद जैसा निशान बना हुआ है। ऐसे में उसका नाम रखा गया चंदा। एक उसकी बहन है। दोनों को अलग-अलग पहचानना बहुत मुश्किल है। ऐसे में एक का नाम चंदा और दूसरी का नाम चांदनी रखा गया है।
शर्मीली : जिसे सामने आने में शर्म आती है
यह एक ऐसी लेपर्ड है, जिसके शिकार के निशान मिलते हैं। पंजों के निशान भी मिलते हैं, लेकिन आमने-सामने दिखाई बहुत ही मुश्किल से देती है। ऐसे में उसका नाम रखा गया शर्मीली।
रैम्बो : अपने खास शारीरिक आकार से बना रैम्बो
यह एक ऐसा लेपर्ड है जिसका शारीरिक गठन बहुत मजबूत है और जबरदस्त फुर्तीला है। हॉलीवुड की फिल्मों में ऐसा एक हीरो बहुत मशहूर हुआ है। उसी तर्ज पर इसे नाम दिया गया रैम्बो।
अफ्रीका और यूरोप में भी नहीं है लेपर्ड की ऐसी कॉलोनी
झालाना के लेपर्ड पर वाइल्ड लाइफ एक्सपर्ट सुरेंद्र सिंह चौहान एक किताब भी लिख चुके हैं। वर्ष 2019 में आई इस किताब का नाम है झालाना दी लैंड ऑफ लेपर्ड। चौहान भारत के अलावा अफ्रीका, यूरोप, न्यूजीलैंड, ऑस्ट्रेलिया के जंगलों में भी घूम चुके हैं।
मूल रूप से जयपुर के ही रहने वाले चौहान ने भास्कर को बताया कि लेपर्ड की जैसी कॉलोनी झालाना में है, वैसी देश के किसी भी जंगल में नहीं है। यहां तक कि अफ्रीका के घने जंगलों में भी नहीं। मुझे लगता है कि जयपुर शहर के बीचों-बीच लेपर्ड की इतनी बड़ी आबादी एक वरदान है।
किसी जंगल में लेपर्ड की मौजूदगी उस जंगल को सुरक्षित रखती है। वो जंगल की फूड चैन को भी मेंटेन करता है और उसकी उपस्थिति से जंगल में ह्युमन एनक्रोचमेंट (मानवीय दखल) भी नहीं बढ़ता है।
अब झालाना के लेपर्ड आमागढ़ में बना रहे नई कॉलोनी
झालाना के जंगलों में पिछले करीब 10 वर्षों में 80 से 100 लेपर्ड को देख चुके वन्यजीव विशेषज्ञ धीरज कपूर ने बताया कि झालाना के जंगल करीब 19.78 (20) वर्गकिलोमीटर के इलाके में फैले हुए हैं। अब यहां चूंकि 40 लेपर्ड रह रहे हैं तो उनके बीच भोजन (नीलगाय, खरगोश, नेवला, सांप, मोर, सुअर, बंदर आदि) की कमी होती जा रही है।
इसीलिए झालाना से सटे हुए आमागढ़ के जंगलों में धीरे-धीरे लेपर्ड का मूवमेंट बढ़ रहा है। करीब 6-7 लेपर्ड आमागढ़ की तरफ जा चुके हैं। यह वापस आते हैं, तो कुछ दूसरे लेपर्ड उधर चले जाते हैं। वे वहां झालाना की ही तरह एक नई कॉलोनी बनाने वाले हैं। राज्य सरकार ने झालाना की ही तरह आमागढ़ को भी लेपर्ड सफारी घोषित कर दिया है।
आमागढ़ में कुछ लेपर्ड पहले से ही हैं, ऐसे में झालाना से अगर कुछ लेपर्ड आमागढ़ में स्थाई रूप से शिफ्ट हो गए तो वहां भी लेपर्ड की एक बड़ी कॉलोनी बन जाएगी और झालाना की तरह पर्यटकों को बहुत आसानी से लेपर्ड दिखेंगे।
जंगल के मैनेजर कहलाते हैं लेपर्ड
वन्यजीव विशेषज्ञ रविंद्र सिंह तोमर का कहना है कि जिस भी जंगल में बाघ या सिंह जैसे बड़े मांसाहारी जीव होते हैं, वहां हिरण, नीलगाय, खरगोश, सूअर आदि की संख्या तेजी से खत्म होती जाती है।
सिंह और बाघ सहित लकड़बग्घे, सियार, लोमड़ी, भेड़िया आदि के बच्चों (शावकों) को लेपर्ड अपना शिकार बनाते रहते हैं। ऐसे में जंगल में बाघ और सिंह सहित अन्य मांसाहारी जीवों की संख्या पर एक तरह से प्राकृतिक नियंत्रण बना रहता है। जंगल का प्रबंधन और फूड चेन संतुलित बनी रहती है, इसीलिए लेपर्ड को जंगल का मैनेजर कहा जाता है।
राजस्थान में फल-फूल रहे हैं लेपर्ड
राजस्थान में पिछले 20-25 वर्षों में लेपर्ड की संख्या लगभग 650 से 750 के बीच बनी हुई है। अगले महीने मई के पहले सप्ताह में राजस्थान के जंगलों में वन्यजीवों की गणना होनी है। राजस्थान में बहुत घने जंगल नहीं हैं। इसके बावजूद लेपर्ड कम घने जंगलों में भी बहुत अच्छी उपस्थिति दर्ज करा रहे हैं।
हिरण, सूअर और नीलगाय जैसे बड़े जानवर नहीं मिलने पर यह खरगोश, मोर, लोमड़ी, तीतर, बटेर जैसे छोटे जीवों को भी अपना शिकार बना कर जीवित रह लेते हैं। ज्यादा फुर्तीले होने और आकार में सिंह-बाघ से छोटे होने से यह झाड़ियों, गुफाओं, खोह आदि में घुसकर भी कुछ ना कुछ शिकार करके जीवित रह लेते हैं।
पेड़ पर चढ़ने में यह बाघ-सिंह की तुलना में ज्यादा दक्ष होते हैं। यह पेड़ पर चढ़कर बंदरों को शिकार बना लेते हैं। अपने शिकार को दूसरे जीवों से सुरक्षित रखने के लिए पेड़ पर ऊंचा टांग देते हैं, फिर जब भूख लगती है तब खाते हैं। इन खूबियों के चलते इसकी सरवाइवल रेट किसी भी दूसरे बड़े मांसाहारी जीव की तुलना में ज्यादा अच्छी है।
राजस्थान के लेपर्ड ज्यादा मजबूत हैं 
राजस्थान के इन जिलों में हैं लेपर्ड की मौजूदगी
राजस्थान में जयपुर, अलवर, सीकर, भरतपुर, करौली, बूंदी, बांसवाड़ा, भीलवाड़ा, प्रतापगढ़, चित्तौड़गढ़, उदयपुर, राजसमंद, अजमेर, पाली, सिरोही, जालोर, डूंगरपुर, झुंझुनूं, सवाईमाधोपुर, धौलपुर, कोटा, झालावाड़, बारां, टोंक और दौसा जिलों में लेपर्ड की मौजूदगी है। इनके अलावा बाड़मेर और जोधपुर में कभी-कभी अजमेर, पाली, राजसमंद, सिरोही के जंगलों से लेपर्ड का मूवमेंट होता है।
बाघ के शिकार के बराबर है सजा
लेपर्ड को भी वन्यजीव सुरक्षा कानून-1973 के तहत प्रथम सूची में सुरक्षित जीव माना गया है। देश भर में लेपर्ड के शिकार पर रोक है और इसका शिकार करने पर बाघ या सिंह के शिकार के बराबर 10 साल की सजा तय है।
जयपुर के आस-पास 5 स्थानों पर लेपर्ड के पगमार्क
जयपुर के आस-पास झालाना, नाहरगढ़-विद्याधर नगर, आमागढ़, रामगढ़ और अचरोल के पहाड़ी इलाकों में लेपर्ड के पगमार्ग (पदचिन्ह) बने हुए हैं। यह सभी इलाके सरिस्का (अलवर) अभयारण्य से जुड़े हुए भी हैं। जयपुर के आस-पास लेपर्ड की संख्या करीब 60 है। इनमें से झालाना के बाद हाल ही करीब 6 महीने पहले राज्य सरकार ने आमागढ़ को भी लेपर्ड सफारी बना दिया है।
एक लाख लोगों को रोजगार भी देते हैं झालाना के लेपर्ड
झालाना के जंगलों में रहने वाले लेपर्ड एक लाख लोगों को रोजगार भी मुहैया करवाते हैं। इको-टूरिज्म के चलते जयपुर शहर में करीब एक लाख लोग प्रत्यक्ष-अप्रत्यक्ष तरीके से रोजगार का लाभ उठा रहे हैं।
यहां जंगल में इन्हें देखने आने वालों के जरिए सफारी गाड़ी चलाने वाले ड्राइवर से लेकर होटल, नेचर गाइड, फोटोग्राफर, वीडियोग्राफर, वनकर्मी, फिल्ममेकर, टूर ऑपरेटर, मजदूर, इंजीनियर आदि से जुड़े हुए करीब एक लाख लोगों को रोजगार मिलता है।
सेलिब्रिटी और फिल्ममेकर्स की पसंद बनता जा रहा है झालाना
जयपुर यूं तो अपनी ऐतिहासिक इमारतों के कारण दुनिया भर के पर्यटकों को पसंद है। कहा जाता है कि भारत में आने वाला हर 5 में से एक पर्यटक जयपुर जरूर आता है। इन जंगलों में हाल के 2-3 वर्षों में सचिन तेंदुलकर, सायना नेहवाल जैसे खिलाड़ियों के साथ संजय दत्त, रणदीप हुड्‌डा जैसी फिल्मी हस्तियों का आना-जाना रहा है। वाइल्ड लाइफ फिल्ममेकर्स भी यहां शूटिंग के लिए आते रहते हैं।
ये भी पढ़ें-
बाघिन ने किया जंगली सूअर का शिकार, लाइव VIDEO
रणथंभौर में वाइल्ड लाइफ अनुभव अपने आप अनूठा है। ऐसी ही एक घटना ने शनिवार शाम (3 से 6 बजे की पारी) को देखने को मिला। जब बाघिन रिद्धि (टी-124) ने जंगली सूअरों के झुंड पर हमला कर दिया। सूअरों के झुंड में भगदड़ मच गई। इस दौरान बाघिन ने एक जंगली सूअर को अपना शिकार भी बना लिया। पूरी घटना मौके पर मौजूद पर्यटकों ने कैमरे में कैद कर ली। (पूरी खबर पढ़ें)